Document ID: 32008D0799

ODLOČBA KOMISIJE
z dne 10. oktobra 2008
o določitvi dokončne dodelitve finančnih sredstev v proračunskem letu 2008 državam članicam glede na določeno število hektarjev za prestrukturiranje in preusmeritev vinogradov v skladu z Uredbo Sveta (ES) št. 1493/1999
(notificirano pod dokumentarno številko C(2008) 5738)
(Besedilo v bolgarskem, češkem, francoskem, grškem, italijanskem, madžarskem, malteškem, nemškem, portugalskem, romunskem, slovaškem, slovenskem in španskem jeziku je edino verodostojno)
(2008/799/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) in zlasti člena 14(2) Uredbe,
ob upoštevanju naslednjega:
(1)
Pravila za prestrukturiranje in preusmeritev vinogradov so določena z Uredbo (ES) št. 1493/1999 in z Uredbo Komisije (ES) št. 1227/2000 z dne 31. maja 2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino v zvezi z obsegom vinogradniških površin (2).
(2)
Pravila o finančnem načrtovanju in udeležbi pri financiranju sistema prestrukturiranja in preusmeritve iz Uredbe (ES) št. 1227/2000 določajo, da se sklicevanja na določeno proračunsko leto nanašajo na plačila, ki jih države članice dejansko izvedejo med 16. oktobrom in 15. oktobrom naslednjega leta.
(3)
Komisija skladno s členom 14(1) Uredbe (ES) št. 1493/1999 državam članicam vsako leto dodeli začetna sredstva na podlagi objektivnih meril ob upoštevanju določenih pogojev in potreb ter prizadevanj glede na cilj sistema.
(4)
Komisija je z Odločbo 2007/719/ES (3) določila okvirna finančna sredstva v vinskem letu 2007/2008.
(5)
V skladu s členom 17(4) Uredbe (ES) št. 1227/2000 se uporabi kazen, če so dejanski izdatki države članice na hektar višji od izdatkov, predvidenih z začetno dodelitvijo. Za proračunsko leto 2008 se takšna kazen uporabi za Slovaško, in sicer v višini 6 169 EUR.
(6)
Na podlagi člena 16(1)(c) Uredbe (ES) št. 1227/2000 lahko države članice v okviru tekočega proračunskega leta vložijo naknadne zahtevke. Za proračunsko leto 2008 so to storile Češka, Španija, Italija, Madžarska in Romunija.
(7)
V skladu s členom 17(3) Uredbe (ES) št. 1227/2000 se zahtevki za poznejše financiranje, ki jih Komisiji sporočijo države članice, sprejmejo na podlagi sorazmerja, z uporabo zneskov, ki so na voljo za vse države članice po odbitku od vsote zneskov, prijavljenih skladno s členom 16(1)(a) in (b), od skupnega zneska, dodeljenega državam članicam. Ta določba se za proračunsko leto 2008 uporabi za Češko, Španijo, Italijo, Madžarsko in Romunijo. Ker je znesek v zahtevkih za naknadno financiranje, ki so jih vložile navedene države članice, nižji od zneska, ki je na voljo za naknadno dodelitev, je bilo mogoče ugoditi vsem zahtevkom teh držav članic -
SPREJELA NASLEDNJO ODLOČBO:
Člen 1
Dokončna dodeljena finančna sredstva za vinsko leto 2007/2008 zadevnim državam članicam glede na določeno število hektarjev za prestrukturiranje in preusmeritev vinogradov v skladu z Uredbo (ES) št. 1493/1999 v proračunskem letu 2008 so navedena v Prilogi k tej odločbi.
Člen 2
Ta odločba je naslovljena na Republiko Bolgarijo, Češko republiko, Zvezno republiko Nemčijo, Helensko republiko, Kraljevino Španijo, Francosko republiko, Italijansko republiko, Republiko Ciper, Veliko vojvodstvo Luksemburg, Republiko Madžarsko, Republiko Malto, Republiko Avstrijo, Portugalsko republiko, Romunijo, Republiko Slovenijo in Slovaško republiko.
V Bruslju, 10. oktobra 2008

Labels: 18
19
6